Uredba Komisije (ES) št. 608/2004

z dne 31. marca 2004

o označevanju živil in sestavin živil z dodanimi fitosteroli, estri fitosterolov, fitostanoli in/ali estri fitostanolov

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil [1], kakor je bila spremenjena z Direktivo 2003/89/ES [2], in zlasti členov 4(2) in 6(7) Direktive,

ob upoštevanju naslednjega:

(1) Fitosteroli, estri fitosterolov, fitostanoli in estri fitostanolov znižujejo višino holesterola v serumu, lahko pa tudi znižujejo vsebnosti β-karotina v krvnem serumu. Države članice in Komisija so se zato posvetovale z Znanstvenim odborom za hrano (SCF) o posledicah uživanja fitosterolov, estrov fitosterolov, fitostanolov in estrov fitostanolov iz različnih virov.

(2) Znanstveni odbor za hrano (SCF) je v svojem mnenju "Splošen pregled dolgoročnih posledic uživanja zvišanih vrednosti fitosterolov iz različnih prehranskih virov s posebnim poudarkom na učinkih β-karotina" z dne 26. septembra 2002 potrdil potrebo po označevanju fitosterolov, estrov fitosterolov, fitostanolov in estrov fitostanolov, kakor je opredeljeno v Odločbi Komisije 2000/500/ES z dne 24. julija 2000 o odobritvi dajanja v promet "rumenih maščobnih namazov z dodanimi estri fitosterolov" kot novo živilo ali sestavina novega živila v skladu z Uredbo (ES) št. 258/97 Evropskega parlamenta in Sveta [3]. Znanstveni odbor za hrano je tudi navedel, da ni dokazov o dodatnih prednostih pri vnosih, ki so višji kakor 3 g/dan, ter da višji vnosi lahko povzročijo neželene učinke in se je zato pametno izogibati vnosom rastlinskega sterola, ki presegajo 3 g/dan.

(3) Proizvode, ki vsebujejo fitosterole/fitostanole je treba zato pakirati v enojne porcije, ki vsebujejo največ 3 g ali največ 1 g fitosterolov/fitostanolov, izračunanih kot prosti fitosteroli/fitostanoli. Kadar to ni tako, je treba jasno navesti, kaj sestavlja standardno porcijo živila, izraženo v g ali ml, in količino fitosterolov/fitostanolov, izračunanih kot prosti fitosteroli/fitostanoli, vsebovanih v takšni porciji. V vsakem primeru morata biti sestava in označevanje takšna, da omogočita uporabnikom, da zlahka omejijo svojo porabo na največ 3 g fitosterolov/fitostanolov na dan z uporabo ene porcije, ki vsebuje največ 3 g ali treh porcij, ki vsebujejo po največ 1 g.

(4) Da bi omogočili potrošniku lažje razumevanje, se zdi ustrezno na označbi zamenjati besedo "fito" z besedo "rastlinski".

(5) Odločba 2000/500/ES dovoljuje dodajanje nekaterih estrov fitosterolov rumenim maščobnim namazom. To postavlja posebne zahteve za označevanje zato, da proizvod doseže svojo ciljno skupino, namreč ljudi, ki si želijo znižati višino holesterola v krvi.

(6) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Ta uredba se uporablja za živila in sestavine živil z dodanimi fitosteroli, estri fitosterolov, fitostanoli ali estri fitostanolov.

Člen 2

Za namene označevanje se fitosterol, ester fitosterola, fitostanol in ester fitostanola označujejo z izrazi "rastlinski sterol", "ester rastlinskega sterola", "rastlinski stanol" oziroma "ester rastlinskega stanola" ali v množinski obliki, kakor je ustrezno.

Brez poseganja v druge zahteve Skupnosti ali nacionalno zakonodajo o označevanju živil, vsebuje označevanje živil aki sestavin živil z dodanimi fitosteroli, estri fitosterolov, fitostanoli ali estri fitostanolov naslednje:

1. v istem vidnem polju kakor ime, pod katerim se proizvod prodaja, se navedejo z lahkoto vidljive in čitljive besede: "z dodanimi rastlinskimi steroli/rastlinskimi stanoli";

2. količina dodanih fitosterolov, estrov fitosterolov, fitostanolov ali estrov fitostanolov (izraženo v % ali g prostih rastlinskih sterolov/rastlinskih stanolov na 100 g ali 100 ml živila) se navede v seznamu sestavin;

3. navede se izjava, da je proizvod namenjen izključno ljudem, ki si želijo znižati višino holesterola v krvi;

4. navede se izjava, da morajo pacienti, ki jemljejo zdravila za znižanje holesterola, uživati proizvod pod zdravstvenim nadzorom;

5. navede se z lahkoto vidljiva in čitljiva izjava, da proizvod morda ni prehransko ustrezen za nosečnice in doječe matere ter otroke stare manj kakor 5 let;

6. vključi se nasvet, da je treba proizvod uporabljati kot del uravnotežene in raznolike prehrane, ki vključuje redno uživanje sadja in zelenjave, da se vzdržuje količina karotinoida;

7. v istem vidnem polju kot podatek, iz točke 3 zgoraj, se navede izjava, da se je treba izogibati uživanja več kakor 3 g dodanih rastlinskih sterolov/rastlinskih stanolov na dan;

8. navede se definicija zadevne porcije hrane ali sestavine hrane (najbolje v g ali ml) z izjavo o količini rastlinskega sterola/rastlinskega stanola, ki ga vsaka porcija vsebuje.

Člen 3

Živila in sestavine živil z dodanimi estri fitostanola, ki so že na trgu v Skupnosti, ali "rumeni maščobni namazi z dodanimi estri fitosterolov", odobreni z Odločbo Komisije 2000/500/ES in proizvedeni najmanj šest mesecev po začetku veljavnosti te uredbe, se uskladijo z določbami o označevanju iz člena 2.

Člen 4

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 31. marca 2004

Za Komisijo

David Byrne

Član Komisije

[1] UL L 109, 6.5.2000, str. 29.

[2] UL L 308, 25.11.2003, str. 15.

[3] UL L 200, 8.8.2000, str. 59.

--------------------------------------------------